Ettepanek: NÕUKOGU OTSUS, milles käsitletakse Euroopa Liidu nimel taotluste esitamist uute kannete lisamiseks ohtlike jäätmete riikidevahelise veo ja nende kõrvaldamise kontrolli Baseli konventsiooni VIII või IX lisasse /* COM/2013/020 final - 2013/0011 (NLE) */





SELETUSKIRI 1. Ohtlike jäätmete riikidevahelise veo ja nende kõrvaldamise kontrolli Baseli konventsiooniga (edaspidi „Baseli konventsioon”), mis on sõlmitud 22. märtsil 1989, on kehtestatud konventsiooniosaliste vahelise ohtlike jäätmete ekspordi ja impordi kontrolli menetlus. Konventsioon jõustus 1992. aastal ja praeguseks on sellel 175 osalist. Ka EL on Baseli konventsiooni osaline. 2. Baseli konventsiooni lisade muutmise kord on sätestatud konventsiooni artiklites 17 ja 18. Täpsemalt peab konventsiooniosaline kõik muudatusettepanekud esitama ja sekretariaat need kõigile osalistele edastama vähemalt kuus kuud enne istungit, kus need vastuvõtmiseks esitatakse. Lisaks sellele tuleb kõik muudatused vastu võtta konventsiooniosaliste konverentsi kohtumisel ja muudatused jõustuvad kuue kuu möödumisel päevast, mil depositaar teate välja saatis. 3. Taotluste esitamisel uute kannete lisamiseks Baseli konventsiooni VIII või IX lisasse kehtib kord, mis võeti vastu Baseli konventsiooni osaliste konverentsi kaheksandal kohtumisel otsusega VIII/15 Baseli konventsiooni VIII ja IX lisas loetletud jäätmete nimekirjade läbivaatamis- või kohandamismenetluse läbivaatamise kohta. 4. Vastavalt Euroopa Parlamendi ja nõukogu 14. juuni 2006. aasta määruse (EÜ) nr 1013/2006 (jäätmesaadetiste kohta)[1] artiklile 58 võib kõnealuse määruse lisasid muuta kooskõlas Euroopa Parlamendi ja nõukogu direktiivi 2008/98/EÜ[2] artiklis 39 sätestatud menetlusega, võttes arvesse teaduse ja tehnika arengut. Vastavalt määruse (EÜ) nr 1013/2006 artikli 58 lõikele 1 lisatakse jäätmeliigid ajutiselt IIIA, IIIB, IV või V lisasse, kuni oodatakse otsust nende lisamise kohta Baseli konventsiooni asjakohasesse lisasse või OECD nõukogu otsuse K(2001)107/lõplik (milles käsitletakse taaskasutamistoiminguteks ettenähtud jäätmete riikidevahelise veo kontrolli käsitleva otsuse K(92)39/lõplik läbivaatamist) lisasse. 5. Pärast muudatuse lisamist määruse (EÜ) nr 1013/2006 IIIA, IIIB, IV või V lisasse tuleb vastavuse tagamiseks esitada Euroopa Liidu nimel vajalikud taotlused asjaomaste kannete lisamiseks ohtlike jäätmete riikidevahelise veo ja nende kõrvaldamise kontrolli Baseli konventsiooni VIII või IX lisasse. 6. Vastavalt korrale, mis võeti vastu Baseli konventsiooni osaliste konverentsi kaheksandal kohtumisel otsusega VIII/15, peavad konventsiooniosalised kõik muudatusettepanekud esitama ja sekretariaat need kõigile osalistele edastama vähemalt kuus kuud enne istungit, kus need vastuvõtmiseks esitatakse. Kõik muudatused tuleb vastu võtta konventsiooniosaliste konverentsi kohtumisel ja muudatused jõustuvad kuue kuu möödumisel päevast, mil depositaar teate välja saatis. 2013/0011 (NLE) Ettepanek: NÕUKOGU OTSUS, milles käsitletakse Euroopa Liidu nimel taotluste esitamist uute kannete lisamiseks ohtlike jäätmete riikidevahelise veo ja nende kõrvaldamise kontrolli Baseli konventsiooni VIII või IX lisasse EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 191 lõiget 1 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Ohtlike jäätmete riikidevahelise veo ja nende kõrvaldamise kontrolli Baseli konventsiooni osalisena võib Euroopa Liit teha muudatusettepanekuid Baseli konventsiooni lisade kohta. (2) Taotluste esitamisel uute kannete lisamiseks Baseli konventsiooni VIII või IX lisasse kehtib kord, mis võeti vastu Baseli konventsiooni osaliste konverentsi kaheksandal kohtumisel otsusega VIII/15 Baseli konventsiooni VIII ja IX lisas loetletud jäätmete nimekirjade läbivaatamis- või kohandamismenetluse läbivaatamise kohta. (3) Pärast Euroopa Parlamendi ja nõukogu 14. juuni 2006. aasta määruse (EÜ) nr 1013/2006 (jäätmesaadetiste kohta)[3] IIIA, IIIB, IV ja V lisa muutmist on vaja tagada vastavus Baseli konventsiooni VIII või IX lisale, tehes nendes asjakohased muudatused. (4) Seetõttu peaks EL esitama vajalikud taotlused nende kannete lisamiseks määruse (EÜ) nr 1013/2006 IIIA, IIIB, IV ja V lisasse, mille võib lisada Baseli konventsiooni VIII või IX lisasse. (5) Võttes arvesse Baseli konventsiooni osaliste kohtumist, kus esitatakse vastuvõtmiseks VIII või IX lisa muudatus, on asjakohane, et EL esitab vajalikud taotlused uute kannete lisamiseks nimetatud lisadesse Baseli konventsiooni sekretariaadile hiljemalt kuus kuud enne kõnealust kohtumist, ON VASTU VÕTNUD KÄESOLEVA OTSUSE: Artikkel 1 Pärast muudatust, millega lisatakse määruse (EÜ) nr 1013/2006 IIIA, IIIB, IV või V lisasse uued kanded, mille võib lisada ohtlike jäätmete riikidevahelise veo ja nende kõrvaldamise kontrolli Baseli konventsiooni VIII või IX lisasse, esitab EL konventsiooni alusel vajalikud taotlused. Artikkel 2 Komisjon edastab nimetatud taotlused Baseli konventsiooni sekretariaadile hiljemalt kuus kuud enne konventsiooniosaliste järgmist kohtumist. Brüssel, Nõukogu nimel eesistuja [1] ELT L 190, 12.7.2006, lk 1. [2] ELT L 312, 22.11.2008, lk 3. [3] ELT L 190, 12.7.2006, lk 1.